**Neggen Poor Holschen**

nah Bernd Poieß, up kernostfälisch von Rolf Ahlers

Mitspeeler: Verteller, Vader, Mudder, Uma, Kanter, Heini

Schateken: 9 Poor Holschen oder Schauhe

Verteller: Freuher klabastern de Lüe mit Holschen dor de Straten: junge Lüe un ule Lüe, Vader, Mudder, Uma, Upa, un uk de Kinner harrn nein anderet Schauhwark as Holschen. – Da was mal ne Familie, dei härren teihn Kinner. Mudder härre veel tau daun, bet se de Kinner abends alle in de Bedden härre. – Wenn Mudder denne wetten wolle, ob alle Kinner tau Huse un in de Bedden wärren, güng se hen un telle de Holschen, de vor de Kamerdören stünnen.

Mudder: Ein Poor Holschen, twei Poor Holschen, drei Poor Holschen, veier Poor Holschen, fief Poor Holschen, sess Poor Holschen, sebben Poor Holschen, acht Poor Holschen, neggen Poor Holschen, teihn Poor Holschen! – Ik häbbe se alle in de Bedden!

Verteller: Mudder könne sik nu taufreen in de Stube setten un dat Stoppetüg herkriegen. – Et was denne en poor Dage danah. Mudder härre den Dag ober bannig veel tau daun ehat un was bie den Tellen von de Holschen al ganz jappig.

Mudder: Ein Poor Holschen, twei Poor Holschen, drei Poor Holschen, veier Poor Holschen, fief Poor Holschen, sess Poor Holschen, sebben Poor Holschen, acht Poor Holschen, neggen Poor Holschen – neggen Poor Holschen?! – Vader! Vader!

Vader (kummt meuig datau): Wat is denne, Mudder?

Mudder: Neggen Poor Holschen!

Vader: Neggen Poor Holschen? Ein Poor Holschen, twei Poor Holschen, drei Poor Holschen, veier Poor Holschen, fief Poor Holschen, sess Poor Holschen, sebben Poor Holschen, acht Poor Holschen, neggen Poor Holschen – neggen Poor Holschen!

Verteller: Underdeme kummt Uma in de Dör. Se hat emerket, dat da wat nich stimmig is.

Uma: Wat is denne?

Vader: Neggen Poor Holschen!

Mudder: Neggen Poor Holschen!

Uma: Neggen Poor Holschen? (Öt tellt.)

Ein Poor Holschen, twei Poor Holschen, drei Poor Holschen, veier Poor Holschen, fief Poor Holschen, sess Poor Holschen, sebben Poor Holschen, acht Poor Holschen, neggen Poor Holschen – neggen Poor Holschen!

Alle tauhope (jammerig): Neggen Poor Holschen, neggen Poor Holschen!

Verteller: Underdeme geiht de Kanter justemente an den Huse lang. Hei hört dat Gejammere un geiht rin.

Kanter: Wat is denn dat for en Gejammere hier? Un worumme?

(Alle wieset up de Holschen.)

Vader: Neggen Poor Holschen!

Mudder: Neggen Poor Holschen!

Uma: Neggen Poor Holschen!

Kanter: Neggen Paar Holschen? (Hei tellt.)

Ein Poor Holschen, twei Poor Holschen, drei Poor Holschen, veier Poor Holschen, fief Poor Holschen, sess Poor Holschen, sebben Poor Holschen, acht Poor Holschen, neggen Poor Holschen – neggen Poor Holschen! Ji häbbet richtig etellt, dat sünd neggen Poor Holschen!

(In den Ugenblick word ne Kamerdör uperetten un de lüttsche Heini steiht da.)

Heini (räpt gnatzig): Mudder, Mudder! Hannes is mit siene Holschen int Bedde egahn!